Swanger Bloem-ma se raaiseldood: ‘Daar lê ŉ lang pad voor’Adéle en JB Heckroodt. Foto: Facebook Adéle (33), die vrou van die voormalige Cheetah en Vodacom Leeus-rugbyspeler, JB, is Dinsdag in die Mediclinic Bloemfontein oorlede nadat sy Sondag 29 November opgeneem is. Sy was 21 weke swanger met haar en JB se derde kind. Adéle is ’n paar dae later na die waakeenheid geskuif nadat haar toestand begin versleg het, waar sy aan ŉ asemhalingsmasjien gekoppel en in ŉ geïnduseerde koma geplaas is. Jehan Heckroodt, JB se broer, het aan Maroela Media gesê ŉ virusinfeksie het veroorsaak dat Adéle se organe ingegee het en sy is Dinsdagoggend dood. “Hulle het baie toetse gedoen terwyl sy in die hospitaal was, maar ons weet nou nog nie watter virus sy gehad het nie. Die dokters weet ook nie presies wat dit was of hoe sy dit opgedoen het nie. Ons weet net sy is aan orgaanversaking dood,” het hy gesê. “Dit is so ŉ groot raaisel, want Adéle was so gesond. Sy was aktief en fiks, het nie gerook of gedrink nie. Sy het gereeld aan hierdie park runs deelgeneem. Sy is die laaste mens wat jy sou dink so siek sou word.” Volgens Jehan sukkel JB om die dood van sy vrou te verwerk. “Hy is maar op en af, maar ek dink die werklikheid begin hom nou regtig tref. Dit is Kerstyd, ŉ tyd wanneer ons altyd almal as familie bymekaar is en vir mekaar geskenke koop. In hulle huis staan die geskenke nog wat Adéle al klaar gekoop het, maar nooit toegedraai het nie. Ons weet daar is nog ŉ baie lang pad wat voorlê.” Hy sê die familie sal Adéle altyd onthou as ŉ vrou wat vir haar man en kinders geleef het. Die egpaar het ŉ dogter, Ubré (8), uit JB se vorige huwelik, asook Jozua (3) en Leané (1). Die seuntjie wat op pad was, sou WD geheet het, vernoem na Adéle se pa. “Adéle was ŉ wonderlike, positiewe mens met ŉ ongelooflike energie. Sy het nie teruggehou nie; as sy iets wou doen, het sy dit gedoen. Jy het haar nooit hoor sleg praat van ander nie. Almal wat met haar te doen gehad het, was lief vir haar en het van haar gehou. Sy het regtig voluit geleef.” ŉ Roudiens vir Adéle sal Vrydag om 10:00 by die Hugenote kerk in Bayswater, Bloemfontein, gehou word. ŉ Privaat verassing sal daarna plaasvind.